Papersnake/gushiwen huggingface dataset:
范坟诗
孛朮鲁翀（元代）

忠文峨眉英，始也迹甚微。堂堂薛简肃，旟隼西南飞。

其人古廉守，肯持蒟酱归。所得一伟人，天下大布衣。

引以宾王家，光映春官闱。昭陵宋仁主，前星久无辉。

犯讳言所难，雷电每霁威。雄哉鍊石手，妙补天巍巍。

丞相江南来，云掩扶桑晖。旧德陈苦辞，往往阨谤讥。

诸贤抗章疏，弱卒攻坚围。公力斡禹鼎，正气砰黄扉。

荆舒愤至骨，斥语笔自挥。赠之以蕙兰，何往无芳菲。

时公与司马，声谐玉琴徽。解冠挂神武，甘老西山薇。

九宇日瞀瞀，赤子将畴依。两公幸无恙，起拯或庶几。

嗣君元祐初，痛洗前人非。民望属司马，欲遁天为鞿。

帝命起公卧，门久车马騑。君实了吾事，此外何所希。

清风溢寰海，不啻严陵矶。公既晚家许，道德人所腓。

襄城下封竁，汝颍皆京圻。我来访遗垄，名姓存依稀。

来仍散兵烬，雨雪无留霏。公名在天下，岂逐薤露晞。

谁能禁耕牧，盛事乘薪机。吾力不足振，感叹徒歔欷。
八哀诗。故司徒李公光弼
杜甫（唐代）

司徒天宝末，北收晋阳甲。胡骑攻吾城，愁寂意不惬。

人安若泰山，蓟北断右胁。朔方气乃苏，黎首见帝业。

二宫泣西郊，九庙起颓压。未散河阳卒，思明伪臣妾。

复自碣石来，火焚乾坤猎。高视笑禄山，公又大献捷。

异王册崇勋，小敌信所怯。拥兵镇河汴，千里初妥帖。

青蝇纷营营，风雨秋一叶。内省未入朝，死泪终映睫。

大屋去高栋，长城扫遗堞。平生白羽扇，零落蛟龙匣。

雅望与英姿，恻怆槐里接。三军晦光彩，烈士痛稠叠。

直笔在史臣，将来洗箱箧。吾思哭孤冢，南纪阻归楫。

扶颠永萧条，未济失利涉。疲苶竟何人，洒涕巴东峡。
期夜月
刘浚（宋代）

金钩花绶系双月。腰肢软低折。揎皓腕，萦绣结。轻盈宛转，妙若凤鸾飞越。无别。香檀急扣转清切。翻纤手飘瞥。催画鼓，追脆管，锵洋雅奏，尚与众音为节。

当时妙选舞袖，慧性雅资，名为殊绝。满座倾心注目，不甚窥回雪。纤怯。逡巡一曲霓裳彻。汗透鲛绡肌润，教人传香粉，媚容秀发。宛降蕊珠宫阙。
东海有大松土人相传三代时物其状伟异诗不能尽因读徐仲车五花柳枝之作作此诗以激之
张耒（宋代）

诗翁爱花复爱柳，长歌高吟半酣酒。自言二物天下奇，爱之不酣形于诗。

嗟予所爱翁未见，我昔东游穷海甸。波涛四绝大岛中，上有太古不死之长松。

千人袢延坐其下，仰见翠叶迷苍穹。巨鳌竭力负不起，鹏栖仅借卑枝容。

人言海若此其圉，鳞甲百万屯蛟龙。又云海怪久不死，守护山麓蟠其躬。

天空海阔风力壮，敲戛簸荡声无穷。轩辕张乐奏未已，笋𥲤百万喧笙镛。

鬼神不欲人屡见，护以万叠青山峰。爱之未免困寂寞，坐见雨露沾蒿蓬。

东皋吟翁天下才，海岳秀气天所钟。岂惟文章继骚雅，胸中术业窥夔龙。

如何坎轲滞茅屋，失所因与兹松同。诗翁勿爱花与柳，软弱但解争纤秾。

春英零落化为土，夏叶狼藉工巢虫。娇儿姹妇最入眼，丈夫所志当英雄。

何当与君涉海去，结茅松下甘长终。
戌妇词三首
刘克庄（宋代）

九月严霜塞下飞。连营回首望寒衣。
将军纵上移屯奏，无柰公卿半是非。
题织锦璇玑图 其五
孔平仲（宋代）

前堂画烛残凝泪，半夜清香旧惹衾。烟锁竹枝寒宿鸟，水沉天色霁横参。
闺情四首·秋千
张尽孃（元代）

瘦腰春病不成圊，闲逐秋千荡尽衣。
香散天风兰佩隋，声摇环尽彩绳飞。
飘飘似跨双莺去，闲雅宜从月殿归。
无力尚怜扶不起，翠蛾独蹙怨斜晖。
累日倦甚不能觞客睡起戏作
陆游（宋代）

粉闇红荐樽俎薄，不如止酒得安眠。
无心已破浮生梦，有力聊安造化权。
脱发满梳真老矣，断香萦几故翛然。
晚知古佛中边语，正合蒙庄内外篇。
题南峰蓝光轩
刘光（袭明）（宋代）

百尺擎空窣堵波，群峰奈此独高何。鼓钟鸣处是非外，天地望中苍翠多。

閒看野云披玉柱，醉眠秋浪捲银河。问师乞取窗前月，一榻清风许我么。
夜半散步庭下有感
于谦（明代）

梦回孤枕夜迢迢，起看星河欲动摇。庭月涵辉银烛冷，窗风弄影篆烟消。

虹光吐剑冲冥漠，豪气随诗破寂寥。盛世妨贤成底事，湖山有约在渔樵。
快活年近拍
万俟咏（宋代）

千秋万岁君，五帝三王世。观风重令节，与民乐盛际。蕊宫长春，重天不老，花艳蝉辉，十里照春珠翠。

闹罗绮。遥望太极，一族通明里。钧台奏寿，蓬山呈妙戏。六宫人来，五云楼迥，风送歌声，依约睿思圣制。
题高将仕墨梅
陈宓（宋代）

玉质纵横黄绢外，春阳却自紫毫开。
雨馀不共莓苔老，风暖暗勾蜂蝶来。
清明感旧
舒岳祥（宋代）

杨柳家家去下湖，有歌有哭其闉阇。
新孀少妇深深拜，却引新夫拜故夫。
新燕
刘攽（宋代）

主人恩厚与相依，画栋危檐昼启扉。岂是有心希鹄雁，众雏成就即归飞。
和宗秀才惠诗七首
廖行之（宋代）

吾祖元丰一桂枝，百年门户尚余辉。
箕裘敢说韦平事，且学宽饶衣短衣。
陪高彦敬游南山
邓文原（元代）

不到南山又二年，离离秋草映寒泉。东林萧散开莲社，西晋风流棹酒船。

古寺云烟终日合，长松风雨半空悬。谢公未了登临兴，故向禅房借榻眠。
有室七章
王守仁（明代）

有室如虞，周之崇墉。窒如穴处，无秋天冬。

耿彼屋漏，天光入之。瞻彼日月，何嗟及之。

倏晦倏明，凄其以风。倏雨倏雪，当昼而蒙。

夜何其矣，靡星靡粲。岂无白日，寤寐永叹。

心之忧矣，匪家匪室。或其启矣，殒予匪恤。

氤氲其埃，日之光矣。渊渊其鼓，明既昌矣。

朝既式矣，日既夕矣。悠悠我思，曷其极矣。
子夜吴歌九解赠李顺德于鳞七解·其七
宗臣（明代）

玉树抽新条，炎炎困赤土。
日望天上云，不得阶前雨。
锄菜
朱麟应（清代）

御冬谋旨蓄，老圃辟坱圠。杂蔬分畦栽，秋菘及时拔。

溯厥下种初，草际尚鸣蚻。土松根自沃，露润叶争茁。

霜天气凄紧，连陇刈稿秸。菜始塌地肥，茎净不待刷。

其色既葱茜，其味更甘滑。藏之齑可断，芼之羹可颉。

淡泊配盐豉，芳辛屑椒榝。小槽新酿熟，邀宾走短札。

黄鸡紫蟹间，野蔌置宁恝。何况士酸寒，登盘少特杀。

藿食性所便，十馔遇七八。不闻穷塞生，画粥咽僧刹。
百香诗 其四十一 柳花
郭居敬（元代）

雪落纷纷莫比方，吟边输与谢家娘。春春三月金陵市，可爱春风满店香。
宿青阳驿
武元衡（唐代）

空山摇落三秋暮，萤过疏帘月露团。

寂寞银灯愁不寐，萧萧风竹夜窗寒。
子夜春歌二绝
李石（宋代）

新挑锦字书，倒指岁月远。
愁眉要深黛，灯花已堪剪。
贤者之孝二百四十首·褚翔
林同（宋代）

谨毋昧方寸，是处有神明。
夜半为亲祷，空中弹指声。
涂内臣孝思卷次高梧亚卿韵二首 其一
符锡（明代）

椿零萱瘁几多年，寸草春晖痛彻天。内付此情谁会者，燕台风雨话灯前。
哭遂初
郑善夫（明代）

良友看余几，今年报女亡。
江山有<田谷>，风雨泣秋堂。
元气能无损，星文定不光。
连宵激孤志，洒涕向钱塘。
应潮井
杨备（宋代）

碧甃时时减复增，山头海面密相应。
古来泉脉谁穿凿，潮落潮生不暂澄。
水龙吟·魏台长乐坊西
王安中（宋代）

魏台长乐坊西，画桥倒影烟堤远。东风与染，揉蓝春水，湾环清浅。浴鹭翘莎，戏鱼吹絮，落红漂卷。为游人盛踪，兰舟彩舫，飞轻棹、凌波面。乐事年来乍见。趁旌旗、谷莺娇啭。追随况有，疏帘珠袖，浓香绀幰。萧寺高亭，茂林斜照，且留芳宴。看韶华烂向，尊前放手，作梨花晚。
奉观超然居士面面亭唱和新句辄成近体诗上呈
吕本中（宋代）

我老日已懒，君闲宁废诗。尘埃久无梦，苔竹旧相知。

早晚春犹在，追随病不宜。因观七字句，尚足乐晨饥。
念奴娇
曾纡（宋代）

江城春晚，正海棠临水，嫣然幽独。秀色天姿真富贵，何必金盘华屋。月下无人，雨中有泪，绝艳仍清淑。丰肌得酒，嫩红微透轻縠。

晓日雾霭林深，佳人春睡思，朦胧初足。笑出疏篱，端可厌，桃李漫山粗俗。衔子飞来，鸿鹄何在，千里移西蜀。明朝酒醒，乱红那忍轻触。
望江南
廖刚（宋代）

蓬山晓，龟鹤倚芝庭。云覆宝熏迷舞凤，玉扶琼液荐文星。棠荫迷风清。

人尽道，天遣瑞升平。九万鹏程才振翼，八千椿寿恰逢春。貂衮瞩公荣。
山家五首 其三
陆游（宋代）

长生固非道，得道自长生。书不传关尹，言谁契广成。

罗浮观日出，句曲听松声。闻说长安好，何妨醉太平。
夏日十二首
张耒（宋代）

朝雨来还密，村墟一望间。
远声惟野竹，润色但青山。
书史供高卧，莓苔只闭关。
萧萧觉秋兴，飘飒近衰颜。
夏弹琴
刘戬（明代）

碧山本岑寂，素琴何清幽。弹为风入松，崖谷飒已秋。

庭鹤舞白风，泉鱼跃洪流。予欲娱世人，明月难暗投。

感叹未终曲，泪下不可收。呜呼钟子期，零落归荒丘。

死而若有知，魂兮从我游。
暮春即景
赵友直（宋代）

衡门三月景，万顷浩无穷。
堤柳轻浮碧，野花净落红。
小桥溪水涨，曲径峪云笼。
牧子横牛背，前村一笛风。
大鹏窝
陈琏（明代）

大山小山千万重，天边削出金芙蓉。丹崖翠壁宛如画，无乃秀芙钟鸿濛。

枪竿龙门俱此通，碧溪流水春溶溶。犬羊腥秽久荡涤，岩壑往往来清风。

我时扈从随飞龙，竟日笑入烟霞中。明发浩亹关上去，回瞻秀色郁葱葱。
【双调】水仙子_仲春湖上雨
赵善庆（元代）

仲春湖上
雨痕著物润如酥，草色和烟近似无，岚光罩日浓如雾。上春风啼鹧鸪，斗娇羞粉女琼奴。六桥锦绣，十里画图，二月西湖。
渡瓜州
渚莲花脱锦衣收，风蓼青雕红穗秋，堤柳绿灭长条瘦。系行人来去愁，别离情今古悠悠。南徐城下，西津渡口，北固山头。
客乡秋夜
梧桐一叶弄秋晴，砧杵千家捣月明，关山万里增归兴。隔嵯峨白帝城，捱长宵何处销凝？寒灯一檠，孤雁数声，断梦三更。
偶成
曹彦约（宋代）

心里虚明象太空，乾坤日月总包笼。
从来个片闲田地，难定西同与北东。
陪叔夏游法轮
胡寅（宋代）

不雨度十旬，山行尚清美。
兹晨岣嵝南，昔者紫盖尾。
三益伏蒲公，眷我共游徙。
晋时云龙寺，煇煇千柱启。
老禅赡幽思，静室更经始。
梁橑杉桂馥，窗户水云洗。
况逢月几望，天宇澹无滓。
空庭竹柏影，藻荇漾流水。
散衣捧皤腹，行食蹑细履。
不随羽人梦，当处广寒里。
何须霓裳曲，梵呗亦不起。
纷纷共尘世，清绝乃有此。
又嗟情事隔，不得久栖止。
人生谁定閒，吾行未云已。
雪江讲堂
董嗣杲（宋代）

索居占得藕花风，几字头衔迥不同。
乌帽染纱裁一幅，锦囊分卷集群公。
湖光长日侵皋座，竹箨多时积鹤笼。
击柳吟驴何处去，想应乘雪钓江空。
奉和子安春日轩中读丹经之作
皇甫汸（明代）

徵君抱沈瘵，平子起忧端。测化芳春日，叹逝清河澜。

同心开宝帙，托慕在金丹。将从餐霞侣，共举乘云翰。

寓言不可究，玄理何能殚。探崖石髓秘，采岳玉芝残。

朝嗟秪用老，暮笑且为欢。绿尊命高酌，朱弦被雅弹。

但遣物累尽，岂辞人益难。颓龄勿谓促，达生庶自宽。
赋新繁周表权如诏亭
任伋（宋代）

尽道君家教育深，义方高作霭儒林。
彩衣已是真郎贵，紫诏方旌昔日心。
鲤每趋庭惟独立，鹤常和子自鸣阴。
此之能事人方信，胜积籯中十万金。
四和
项安世（宋代）

汉家树业如许，君王神武能馨。
夷吾可但江左，楚囚谁对新亭。
和谢处厚
罗大经（宋代）

杀胡快剑是清讴，牛渚依然一片秋。
却恨荷花留玉辇，竟忘烟柳汴宫愁。
明月引
周密（宋代）

皆再和之。会余有西州之恨，因用韵以写幽怀。

舞红愁碧晚萧萧。溯回潮。伫仙桡。风露高寒，飞下紫霞箫。一雁远将千万恨，怀渺渺，翦愁云，风外飘。

酒醒未醒香旋消。采江蓠，吟楚招。清徽芳笔，梅魂冷、月影空描。锦瑟瑶尊，闲度可怜宵。二十四阑愁倚遍，空怅望，短长亭，长短桥。
绍兴祀太社太稷十七首
佚名（隋代）

土发而祭，农祥是祈。
笾豆加篚，典礼有兴。
惟兹珪币，用告肃祗。
神灵降鉴，锡我繁釐。
述梦
劳蓉君（清代）

寂寂复寂寂，梦境去来疾。顷涉三千里，不觉关山黑。

飘飘入庭闱，怡怡语相接。门外藤萝红，窗前柳条碧。

诸阮犹垂髻，二老发增白。七载依恋思，一诉累时日。

天鸡喔喔鸣，瞿然秋镫侧。郑人埋野鹿，庄生化胡蝶。

此境本人间，急追杳无迹。悔我向梦中，多费一回别。

揽衣起徘徊，梅花印残月。
和胡文友冷齐口号四首
熊瑞（宋代）

近来触景多生感，老去浮名祗浪夸。
赖有风霜数丛菊。年年岁杪对黄花。
贾鹿泉屡约一出小诗代行十首
陈杰（宋代）

世变峥嵘可奈何，鱼龙杂袭故应多。
风休云定须臾事，惟有高贤炯不磨。
宿云溪观，赋得秋灯引送客
杨衡（唐代）

云房寄宿秋夜客，一灯荧荧照虚壁。虫声呼客客未眠，

几人语话清景侧。不可离别愁纷多，秋灯秋灯奈别何。
欧阳郡太君挽歌二首
梅尧臣（宋代）

夫人有贤子，往岁谪夷陵。
欲使无愁郁，怡然见寝兴。
外词阳磊磊，内畏实兢兢。
隮寿复终贵，共为时所称。
烛花
王十朋（宋代）

郡舍拥炉坐，烛开连夜花。主人无喜事，应是报还家。
嵩山二十四咏 其二十四 太白峰
楼异（宋代）

仰攀日月风云近，俯瞰冈峦培塿低。绝顶光芒长不断，人言太白此中栖。
和子仪巡捕蝗
黄庶（宋代）

天子辍霖雨，兹来泽东民。
威声先公至，暴攘客四邻。
下车坐无事，懲劝裨秋春。
物价以日减，囷仓饱新陈。
俗愚其何知，蝗来遏公仁。
所至不为灾，群飞乱烟云。
公虑种吾土，且为沴气根。
计丁立捕法，官行劳其勤。
老幼千里眉，朝蹙夕已伸。
我知公之德，由此碑齐人。
哀解开先
王汝玉（明代）

胜国运终圮，潢池争弄兵。惟公起儒素，志在安苍生。

风尘昧寰宇，揽辔思澄清。誓将双龙剑，截海屠长鲸。

西江数十郡，寇盗纷纵横。公时奉朝命，慷慨辞帝京。

翩然乘单舸，万里东南行。父老睹汉仪，箪壶欣并迎。

间出敌人壁，重完吉安城。檄书传将臣，戮力扫搀抢。

当时忠义徒，猛气冲冠缨。指期定恢复，奋激争摅诚。

惜哉事已去，雄图竟无成。狂澜既溃决，孤柱安能撑。

徒挥鲁阳戈，难挽落日倾。至今悲歌士，闻风为吞声。

鲁连游邯郸，片言定纷争。谢传起东山，谈笑江左宁。

嗟公虽不偶，千古同高情。可怜流俗子，锱铢论重轻。

安知壮夫节，成败何足评。余亦抱奇伟，囊锥常愿呈。

慕公一寸心，金石同坚贞。布衣忧社稷，任重居公卿。

九原不复作，长些衷难平。赋诗继七哀，雪泪风悲鸣。
将归旧山留别孟郊
鲍溶（唐代）

择木无利刃，羡鱼无巧纶。
如何不量力，自取中路贫。
前者不厌耕，一日不离亲。
今来千里外，我心不在身。
悠悠慈母心，惟愿才如人。
蚕桑能几许，衣服常着新。
一饭吐尺丝，谁见此殷勤。
别君归耕去，持火烧车轮。
冯佩之秋官得男用瓜祝韵
李东阳（明代）

佳音南报驿程赊，千里归期正及瓜。喷案早占钗玉坠，就床亲正锦绷斜。

西京旧德于公第，江左清风络秀家。若遣皇华能再返，此郎应已解呼茶。
凯歌六首
岑参（唐代）

汉将承恩西破戎，捷书先奏未央宫。
天子预开麟阁待，只今谁数贰师功。

官军西出过楼兰，营幕傍临月窟寒。
蒲海晓霜凝马尾，葱山夜雪扑旌竿。

鸣笳叠鼓拥回军，破国平蕃昔未闻。
丈夫鹊印摇边月，大将龙旗掣海云。

日落辕门鼓角鸣，千群面缚出蕃城。
洗兵鱼海云迎阵，秣马龙堆月照营。

蕃军遥见汉家营，满谷连山遍哭声。
万箭千刀一夜杀，平明流血浸空城。

暮雨旌旗湿未干，胡烟白草日光寒。
昨夜将军连晓战，蕃军只见马空鞍。
回生丁亥方端叟乙酉长二岁其弟名万里庚寅少
方回（元代）

闻说庚寅弟，兼思乙酉兄。
楼高江树远，帆去暮潮平。
药岂能延寿，符焉可避兵。
各恁心事好，共保岁寒盟。
蚊
宋自逊（宋代）

朋比趋炎态度轻，御人口给屡憎人。
虽然暗里能鑽刺，贪不知几竟杀身。
会严陵邵德芳同舍邀宿玄同齐道旧有作
林景熙（宋代）

市槐梦忽醒，乔柯落风雨。
何人斧为薪，遗根尚依土。
缅怀赤炜初。郁若翠蛟舞。
其下有桥门，雍雍冠带聚。
万物递衰盛，千载一仰俯。
射策君先登，气勇不再鼓。
邅回三舍间，我亦跻寸武。
云雷膏尚屯，有志良独苦。
空山少芝薇，大泽多纲罟。
尔来涉长途，征衣拂天姥。
遥泛松江舟，薰风采芳杜。
故人隐云间，九山青照户。
相逢各华颠，旧事不敢吐。
悠哉抱玄同，高卧标枝古。
西山吟
许大（唐代）

自从明府归仙后，出入尘寰直至今。

不是藏名混时俗，卖药沽酒要安心。
送高仲远赴滁倅
楼钥（宋代）

高氏在四明，於今为清门。
贰卿道素高，夫人德尤尊。
子弟尽恂恂，夫君更春温。
昔年奉慈亲，定省严晨昏。
今日当门户，友爱深弟昆。
伉俪信缘合，端良由性根。
门中有孤嫠，极意均抚存。
与我亲儿女，次第了嫁婚。
不可解於心，肯自以为恩。
不言而躬行，后生熟见闻。
诸郎已秀发，颍异有佳孙。
乡评共归重，内外无间言。
公勤官业广，所至治不烦。
仙舟何遽西，行行佐侯藩。
环滁皆好山，风月当平分。
醉翁与乐全，遗迹今尚存。
况有贤史君，易镇方北辕。
公余陪啸咏，相映如瑶琨。
生来仕平进，自此朱两轓。
从兄今鼎贵，鳌禁兼掖垣。
君其继英躅，复收旧青毡。
老我得投闲，频年接清欢。
同社掺君被动，恋恋倾离樽。
梅风吹溽暑，祝君尚加餐。
雨中舟发兰溪
张星焕（清代）

滟滟溪流夹岸奔，兰溪一夜雨声喧。客行杨柳江头水，人闭桃花树里门。

芳草天涯春有色，薄寒时候鸟无言。乡愁肯向同人语，望入遥山剩一痕。
除夕雨雪时客并州
罗宾王（明代）

客舍三更火，天涯两岁身。雪留今夜腊，雨报隔年春。

薄醉存寒意，明灯见发新。遥怜儿女夕，能解忆游人。
和李自明 其二
徐积（宋代）

我有金玉交，家在临流处。秋来诗更清，吟喉饮风露。

崔子在何方，清思满残阳。不知今夜梦，几度过衡湘。
绛都春（夷则羽，俗名仙吕调为郭清华内子寿）
吴文英（宋代）

香深雾暖。正人在、锦瑟华年深院。旧日汉宫，分得红兰滋吴苑。临池羞落梅花片。弄水月、初匀妆面。紫烟笼处，双鸾共跨，洞箫低按。

歌管。红围翠袖，冻云外，似觉东风先转。绣畔昼迟，花底天宽春无限。仙郎骄马琼林宴。待卷上、珠帘教看。更传莺入新年，宝钗梦燕。
玉兰
陈子壮（明代）

清露初擎出晓窗，孤生明润世无双。十年花下多怜汝，相接瑶枝到海邦。
东园八景 其二 东旸书舍
王佐（汝学）（明代）

旭日出旸谷，曈曈曙色佳。重门浑未到，先到读书斋。
榕溪晓发
张家玉（明代）

风送牙樯复溯流，此身漂泊一虚舟。虽无诸葛平蛮策，且作宗生破浪游。

死去不妨蝇作客，生还何必爵封侯。年来怒发冲如戟，愤处犹堪刺虏头。
上平江守徐侍郎生日
史浩（宋代）

翼轸腾光万代尊，地灵人杰萃侯门。紫芝秀宇尘无染，黄宪澄波挠不浑。

泥湿丹书双彩凤，香凝画戟两朱轮。生朝有客成飘泊，犹寄巢莲碧玉樽。
山园戏书三物 其一 咏蜗牛
汪炎昶（宋代）

雨馀露双角，戴角缘攲危。吾疑甚为累，失此将何依。

荒凉一亩宫，晨出暮来归。虽不著我体，为累岂异兹。

应有露卧翁，窃视复见嗤。
赠冯君翼之
吴曾徯（清代）

国士当朝器，将军大树家。济川才不世，蕴玉璞无华。

头哭栾公义，孤存赵氏嘉。归燕曾阻我，蓟北有龙蛇。
次韵曾大卿用东坡先生韵赋蜡梅
张扩（宋代）

湘潭有客善种花，晓移根垡来君家。天公着意为刻蜡，幻出新苞亦尤物。

至游老仙旧相知，少年惜花多赋诗。而今更挽金蕉叶，与花一处成三绝。

夜阑宝帐攒远山，钗头馀苍薰醉眠。明朝红紫麾不去，妖艳妨人觅佳句。

始信清臞自可人，此语嘱谁当嘱君。请为百花作檀越，得意不妨时击钵。
劝岩师酒
王无咎（宋代）

腊去东风渐破春，凭轩怅望倍凝神。鸟鸣晓霁声音乐，物被阳和气候新。

佳景牵怀吟稍遍，芳杯到手举宜频。灵均空诧离骚好，憔悴终为独醒人。
仲夏书事十首
方回（元代）

息担秋云季，扶犁夏欲中。
园林初畏日，里巷只雌风。
饼粥悭鱐脯，醯盐劣韭葱。
藕丝冰水旧，诚识少陵翁。
和杜主簿春日有所思
苏颋（唐代）

朝上高楼上，俯见洛阳陌。摇荡吹花风，落英纷已积。

美人不共此，芳好空所惜。揽镜尘网滋，当窗苔藓碧。

缅怀在云汉，良愿暌枕席。翻似无见时，如何久为客。
嘉燕堂
韦骧（宋代）

屋角翚飞栋宇深，檐前老木翠森森。琤琮虽欠泉声玉，琐碎仍多竹影金。

胜概岂颛供主席，清驩唯欲浃朋簪。但令广座嘉宾满，不惜融樽罄所斟。
赠魏合虚进士
黄应举（明代）

相闻相忆限相从，同听长安晚寺钟。陈榻久知迟孺子，李舟谁许并林宗。

望来彩翮青云远，弹罢朱弦碧水溶。蓬岛瀛洲看缥缈，可能携手最高峰。
言游台北留别同人 其四
李振唐（清代）

泛海曾从赤崁来，得瞻鼎力扩全台。火车路远风轮疾，银电光分夜市开。

骏业岂惟酬素志，鸡林久已播诗才。鲰生得仰龙门度，献策深惭属菲材。
【双调】折桂令_桃花马问刘
王元鼎（元代）

桃花马
问刘郎骥控亭槐，觉红雨潇潇，乱落苍苔。溪上笼归，桥雨洗罢，洞口牵来。
摇玉辔春风满街，摘金鞍流水天台。锦绣毛胎，嘶过玄都，千树齐开。
茶磨二首
梅尧臣（宋代）

盆是荷花磨是莲，谁砻麻石洞中天。
欲将雀舌成云末，三尺蛮童一臂旋。
游登袋寺寺茶笋甚佳独无杜鹃
戴表元（宋代）

苦雨忽相贷，名山难久孤。
春泉新雀舌，野苑嫩龙须。
土宇钱王日，风烟释氏徒。
行人逢不问，松吹自传呼。
白沙买船晚至严州
杨万里（宋代）

重雾疑朝雨，斜阳竟晚晴。万山江外尽，一塔岭尖明。

舟小宁嫌窄，途长已倦行。子陵台下水，未酌意先清。
送沈推赴官婺女
赵汝鐩（宋代）

子抱风云志，吾同笔砚游。
众皆尊大手，老尚客诸侯。
清逼双溪水，句涵三洞秋。
俭僚非所处，有路在瀛洲。
君不见赠马佥事应祥
李梦阳（明代）

君不见庭中树，今冬憔悴春作花。君不见桑上草，含阳籍上抽紫葩。

富贵讵有种，贫贱岂无涯。君今身为指南车，何不留之殿京华，北游汉水南长沙。

君虽在汉水与长沙，高不愁虎卑无蛇。
和奚宰春风楼即事
陆埈（宋代）

恍然楹桷架虚空，意象经营九仞功。
三载笑谈杯酒里，一时人物画图中。
金兰吒契从今如，玉烛迎和与众同。
却笑楚台雕篆客，强生分别诧难风。
冬节忤 其五
郑清之（宋代）

菊坡笔挽千钧力，剪就冰绡出鲛织。谪仙笑作扬州诗，鹏赋消鲛六月息。

市门聊学子真隐，下坐还从季野识。清标自是孤山姿，㜮视唐家六宫色。

芒端琢句貌疏影，竹边着渠牛砺石。枝横带雪最佳处，近水清寒月先得。

语梅政可兄涪翁，冻雨浯溪打碑墨。
游虎丘
王禹偁（宋代）

乐天曾守郡，酷爱虎丘山。
一年十二度，五马来松关。
我今方吏隐，心在云水间。
野性群麋鹿，忘机狎鸥鹇。
乘兴即一到，兴尽复自还。
不知使君贵，何似长官闲。
玩迎春花赠杨郎中
白居易（唐代）

金英翠萼带春寒，黄色花中有几般。

恁君与向游人道，莫作蔓菁花眼看。
雨后
刘攽（宋代）

雨后炎氛减，空堂起清凉。萧萧野风声，淡淡孤月光。

晚睡梦亦短，常苦秋夜长。停灯览群书，坐以待未央。

鸡犬互争栖，邻里舂黄粱。中夜寂无喧，蟋蟀鸣我傍。
题唐颓山风漪轩
苏庠（宋代）

竹阴既疏明，流泉复清驶。佳响闻山禽，凉风澹然至。

幽人此安禅，阅世一嬉戏。何必周八垠，是中有能事。
和主簿喜雨二首
虞俦（宋代）

龙眠熟处雷呼醒，蚁战酣时雨趁来。
凉入稻云青漠漠，润添田水白皑皑。
但期家给皆红腐，莫管庭空长绿苔。
老令催科知自拙，推挤不法谓何哉。
临江仙·千里长安名利客
刘彤（宋代）

千里长安名利客，轻离轻散寻常。难禁三月好风光。满阶芳草绿，一片杏花香。
记得年时临上马，看人眼泪汪汪。如今不忍更思量。恨无千日酒，空断九回肠。
和黄虚中韵二首
曹勋（宋代）

喜见丰姿眼倍明，从来事事胜公荣。
相望震泽三江水，便隔秦关万里情。
连茹缙绅游北阙，如公文采似东京。
举觞喜共留春住，为读新诗一座倾。
次韵范纯仁和郭昌朝寺丞见寄二首
宋庠（宋代）

岷峨秀气入京华，鹏翼抟风势莫涯。
崑玉照人呈美璞，楚兰芬畹擢新芽。
朝廷迁陟先诸彦，闾里光荣在一家。
不鄙蒙阳疲病守，肯来同醉岸乌纱。
赠幕史粹公罢政归钓鳌台
王炼（明代）

几载金华宦业成，晚归鳌海钓舟轻。漫思鲈鲙间投饵，每笑羊舟浪得名。

半柱白云春昼永，一竿明月夜潮生。同游喜有老太仆，日向沧浪共濯缨。
蓬莱阁閒望写怀
张伯玉（宋代）

越绝开华国，姚虞启后昆。
昔闻句允霸，今作帝王藩。
地得东南重，山侔岳渎尊。
平湖来万壑，翠袖列千门。
市井鱼盐合，居人组绣繁。
牙旗开物表，州宅倚云根。
六郡趋麟节，三峰出雉垣。
秦游前事废，禹画旧书存。
雁鹜来还去，鲸波吐复吞。
菱歌秋溆远，江信暮潮浑。
石古寒松偃，楼危昼霭昏。
冷光浓可截，秀色净无痕。
露嫋还堤柳，风飞列寺旛。
深林藏杞梓，芳径杂兰荪。
巧笑花争艳，嬉游玉斗温。
画船鵰鷁迅，绛袖绮霞翻。
有意皆行乐，无忧可莳萱。
乡惟知俎豆，士亦贲丘樊。
巨舶联艘至，交衢百货蕃。
敲冰呈巧手，织素竞交鸳。
丽圃红柑亚，通畦紫芋蹲。
茶先春入焙，筍带雪黏盆。
异萼随时坼，清香触处歕。
吴趋惭种蠡，楚些陋湘沅。
往事图难尽，前修孰可援。
风流王与谢，唱和白兼元。
顾我栖儒窦，胡为属使鞬。
迂疏非吏法，蹇浅是辞源。
谬览先生策，谁调伯氏埙。
翦裁迷幅尺，追琢昧{左王右與}璠。
学术何曾取，名场辄屡奔。
技甘同{左鼠右石}鼠，化敢望溟鲲。
将幕闲留滞，乌台误选抡。
埋轮惭避俗，折槛畏当轩。
坎{左土右稟}人奚顾，羁孤舌但扪。
爱书疑有癖，怕事欲无言。
薪米支离叟，蹄盂炙轂髠。
一为华省吏，三驾使君轓。
蹭蹬慵成性，龙锺病愈惛。
因怀邸中绂，来访道山园。
税鞅红尘外，班条碧海垠。
披襟澄沆瀣，缓带涤潺湲。
乐岁欢康洽，高黌礼让敦。
南宫罗俊彦，东箭蔼瑶琨。
退食求凋弊，吹毛析滞冤。
庖刀怯余刃，{左木右畾}剑喜平反。
重禄容虚受，期民肯惮烦。
问贤思水薤，教俗养鸡豚。
{左禾右罷}稏西成稻，逍遥北海樽。
吏符多鹤立，僚友尽鸿骞。
讵听棠阴颂，聊祛缿讼諠。
行歌齐击壤，坐啸比啼猨。
洞邃宜招隐，时清耻叫阍。
嗫嚅挥醉笔，伛偻曝晴暾。
蹑险齎长屐，寻幽叱短辕。
穷通方自适，语默且休论。
厌把诗筒发，欣逢酒{左亦下巾}掀。
桔槔肥果茹，竹马戏儿孙。
以此为官业，何由报主恩。
冰霜徒{左厉右力}操，渊谷可惊魂。
蕙帐羞逋客，庭{左豸右亘}鄙素餐。
行当解簪绂，归老白云邨。
湖西纳凉
徐集孙（宋代）

小艇撑过第一桥，酌泉桥下掷诗瓢。
来游道院分荷供，拟拉吟诗遣鹤招。
暮霭直从渔笛起，月华高过塔灯遥。
且于静处偷清福，人海惊人涌似潮。
弇园杂咏四十三首 其十五 黑云堆
王世贞（明代）

轮囷一片峰，宛如黑云吐。犹疑肤寸合，解作人间雨。
樱花花下作 其四
郑孝胥（清代）

看到繁枝处处开，韶光骀荡锦成堆。春归沧海刚三月，骨醉东风又一回。

花气连云收暮雨，涛声催昼送轻雷。道人摩眼空吟望，无复当年侧艳才。
句
尹栋（宋代）

白苹影蘸无痕水，黄菊香催未了诗。
呈径畈徐左司
刘黻（宋代）

五载相违一日过，巷无车迹有樵歌。
因嗟世上深危证，合住山中养太和。
蔓草不知春事去，梅花曾识岁寒多。
予今问道三千里，白发双亲可奈何。
沁园春（乔宾王有和，再用韵）
李曾伯（宋代）

咄咄衰翁，向羽书中，又过一春。正老怀梦想，扁舟访剡，壮图惭负，万里城并，溟翼上之，冀群空矣，自此阳关无故人。岷江路，忆一番风浪，三月烟尘。

美哉乐事良辰。正好趁东门官柳新。且舒晴慷慨，何须感旧，转头解后，未必犹今。问讯南楼，劳还西戍，君为楚歌侬越吟。眉黄近，怕洛涯催出，便有佳音。
送春寄友
仇远（元代）

老翁欲作送春诗，借问春去将何之。
连朝醉不省人事，昨夜春归更不知。
客装欲趁春归去，家在西湖绿阴处。
青青竹笋白白鱼，也胜客中常茹素。
杜鹃吻血啼未乾，发白易黑留春难。
冶城翁定有新语，楝花风急生余寒。
同何叔信赴在伯之集醉甚既归得二绝句并呈 其二
赵蕃（宋代）

已向剡溪冲夜雪，要从东阁问官梅。气豪湖海宁辞醉，老怯风霜祇自哀。
南安留别萧雪泥何任生
林皋（明代）

堤畔春风舞绿杨，又随贾客入南昌。布帆初问芙蓉渡，水驿遥南薜荔乡。

满目白云迷浅渚，一时孤棹下寒塘。相思今夜能无赋，谁共讴吟只自伤。
冬夜吟
陆游（宋代）

昨夜凝霜皎如月，碧瓦鳞鳞冻将裂；今夜明月却如霜，竹影横窗更清绝。
造物有意娱诗人，供与诗材次第新。
饥鸿病鹤自无寐，山穷水绝谁为邻？西村梅花消息动，唧唧寒醅渐鸣瓮。
尽将醉帽插幽香，此生莫作长安梦。
燕歌行
汪元量（宋代）

北风刮地愁云彤，草木烂死黄尘蒙。
挝鞞伐鼓声咚咚，金鞍铁尘摇玲珑。
将军浩气吞长虹，幽并健儿胆力雄。
战车轧轧驰先锋，甲戈相拨声摩空。
雁行鱼贯弯角弓，披霜踏雪渡海东。
斗血浸野吹腥血，捐躯报国效死忠。
鼓衰矢竭谁收功，将军卸甲入九重。
锦袍宣赐金团龙，天子锡宴葡萄宫。
烹龙炰鸾割驼峰，紫霞潋滟琉璃锺。
天颜有喜春融融，乞与窈窕双芙蓉。
虎符腰佩官益穹，归来贺客皆王公。
戟门和气春风中，美人左右如花红。
朝歌夜舞何时穷，岂知沙场雨溼悲风急，
冤魂战鬼成行泣。
芦
张珊英（清代）

一夜西风冷，江芦瑟瑟秋。雪翻溪鹭失，月动浪花浮。

烟景迷前渡，疏枝拂钓舟。只因怜岁晚，诗思满汀洲。
题曹娥庙
张弘范（元代）

一夕为亲犹尽孝，若为男子事君何。江淮多少英雄将，厚禄肥家学倒戈。
寒食
彭汝砺（宋代）

山川路崎岖，于此遇寒食。冒雨虽甚苦，驱车不遑息。

敌愁酒无功，悦目花少色。谁当逆旅思，独任清吟力。
遣兴
黄超然（宋代）

晒麦有馀粒，双鸠下庭际。知我无杀心，相忘两无碍。

风暝物意乐，云薄花影晦。试知春色深，粗觉静可爱。

纷纷门外客，经过不相诣。不邀亦不却，有酒当共醉。
沁园春
刘克庄（宋代）

岳降神，方启中兴之运；河如带、山若砺，未酬再造之功。某逾望三台，敬熏一瓣。短衣饭牛而至旦，业已归耕；搢笏笼鸽以放生，末由旅贺。

载籍以来，于宇宙间，有功者谁。自唐尧咨禹，水行由地，宗周微管，夏变为夷。谢傅棋边，莱公骰畔，淝水澶渊送捷旗。天不偶，生堂堂国老，真太平基。

雅怀厌倦台司。新天子殷勤留帝师。向朝堂衮绣，万羊非泰，湖山绦褐，两鹤相随。寿过＿溪，德如淇澳，进了丹书作抑诗。蒯缑客，愿年年岁岁，来献新词。
司马太史庙 其一
李奎（宋代）

生在龙门境，葬临韩奕坡。荒祠邻后土，孤冢压黄河。

澽水愁声远，梁山惨色多。一言遭显戮，将奈汉君何。
别寄一首
邵雍（宋代）

许大秦皇定九州，九州才定却归刘。
佗人莫谩夸精彩，徒自区区撰白头。
十八日自守口历宏赐镇边镇川三堡宿古庙作 其一
汤贻汾（清代）

长城无尽处，我行无已时。十里或五里，堠火明参差。

窟室似蠮螉，往来只狐狸。行经几城垒，寂无犬与鸡。

但闻角声悲，又见风吹旗。少年慕远游，半老投边陲。

时平贱戎马，诋挫怜微卑。岂知边塞士，如此其寒饥。

窃禄三十年，回首惭轻肥。
朝中措 其四 立夏日观酴醾作
管鉴（宋代）

一年春事到酴醾。何处更花开。莫趁垂杨飞絮，且随红药翻阶。

莫游老矣，肯因名宦，孤负衔杯。寄语故园桃李，明年留待归来。
谢守和章及先天之旨
钱时（宋代）

未消着眼到潜虚，那复谈经上石渠。
会得先天无别旨，困眠饥饭更求余。
庙下候风呈同行
孔武仲（宋代）

楚水千百源，洞庭为壮观。
势居七泽右，地裂荆吴半。
而我泛扁舟，飘然一归雁。
来之岂为益，去赤未足算。
胡不吹清波，纵发如飞翰。
朝辞庙山曲，午泊巴陵岸。
况有三面风，迎送俱无间。
定非偏薄厚，以掇行旅讪。
奈何苦流滞，兀兀晨复旰。
采芹朝当蔬，伐竹暮供爨。
舟师三十人，饿虎奔刍豢。
使之裹粮绝，虑有探囊患。
二王东南望，貌像颇辉焕。
歌鼓岁无休，香灯夜侵旦。
我为江湖士，乞灵从弱冠。
四到祠宫下，霜髯今已灿。
王其故旧恤，勿以涂人看。
尊师况慈忍，善道阴有赞。
王心或未回，师颊固宜缓。
灵珓似见许，归来整樯幔。
遣悲怀三首·其一
元稹（唐代）

谢公最小偏怜女，自嫁黔娄百事乖。
顾我无衣搜荩箧，泥他沽酒拔金钗。(荩箧 一作：画箧)
野蔬充膳甘长藿，落叶添薪仰古槐。
今日俸钱过十万，与君营奠复营斋。
古风 其二十九
李白（唐代）

三季分战国，七雄成乱麻。王风何怨怒，世道终纷拿。

至人洞玄何，高举凌紫霞。仲尼欲浮海，吾祖之流沙。

圣贤共沦没，临岐胡咄嗟。
次韵酬姜孝杰雪中见寄
曾丰（宋代）

十人赋分九穷寒，古说天悭今不悭。
一夜尽开多宝藏，施银为地玉为山。
夏日怀天台
陈陶（唐代）

竹斋睡余柘浆清，麟凤诱我劳此生。
勿忆天台掩书坐，涧云起尽红峥嵘。
六月朔日再会次韵与胡氏谦避暑
戴表元（宋代）

台屋深难暑，湖林近易风。
高歌送长日，醉眼睨凉空。
雀舌纤纤碧，鸡头淡淡红。
行藏数子别，谈笑一樽同。
送前汝州李侍御罢归宣城
许棠（唐代）

吟诗早得名，戴豸又加荣。下国闲归去，他人少此情。

云移寒峤出，烧夹夜江明。重引池塘思，还登谢脁城。
离冀州马上示赵湜
刘摰（宋代）

马蹄轻滑背城闉，广陌朝晖健醉魂。暑气泛清怜小雨，木阴环翠羡名园。

宦游淹薄风尘熟，时事侵凌耳目昏。独有空愁慵病客，肯来吟啸伴南辕。
刘景仁画墨梅扇上又画梅影于扇阴求诗各题一绝 其二
胡铨（宋代）

踏月看梅不见花，只惊水底影横斜。归来扫向冰绡扇，袖有西湖处士家。
和柳子玉纸帐
苏辙（宋代）

夫子清贫不耐冬，书斋还费纸重重。
窗明晓日従教入，帐厚霜重定不容。
京兆牛衣聊可藉，公孙布被旋须缝。
吴绫蜀锦非嫌汝，简淡为生要易供。
李侍御归炭谷山居同宿华严寺
赵嘏（唐代）

家在青山近玉京，白云红树满归程。
相逢一宿最高寺，半夜翠微泉落声。
五位
释正觉（宋代）

正中偏，霁碧星河冷浸乾。
半夜木童敲月户，暗中惊破玉人眠。
和韩中父 其一
张孝祥（宋代）

天入南郊白，云连朔野昏。弼臣开盛府，殇虏哭新魂。

闻道通轺传，何当拜寝园。荒寒岁将晚，愁绝更堪言。
以牛胆渍槐子送董之南二首 其一
谢薖（宋代）

雪霜无赖点君鬓，五十龙钟成老翁。急分槐实要脑满，伫见头青双颊红。
将入黄榆度水门峡最逶迤险绝处也
王世贞（明代）

峰排瀑挂峡垂倾，日薄烟霏径自生。破险旌旗俄灭没，出幽天地顿峥嵘。

源桃欲问秦人隐，细柳先屯汉将营。慷慨不堪频指点，帝京南去是长城。
哭芸居
胡仲弓（宋代）

锦囊方络绎，忽报殒吟身。
泉壤悲千古，江湖少一人。
病怀诗眷属，医欠药君臣。
脂岭西风急，兴思暗怆神。
喜雨投詹信州口号六首
赵蕃（宋代）

久晴政为收蚕麦，好雨从今及稻禾。
试向诸生选何武，要歌乐职颂中和。
吴。青盖
孙元晏（唐代）

历数将终势已摧，不修君德更堪哀。

被他青盖言相误，元是须教入晋来。
喜迁莺（癸酉岁元宵与绍兴守曹景游）
史浩（宋代）

征鸿回北。正雪洗烧痕，千岩匀绿。鱼纵新漪，梅繁断岸，春到鉴绿一曲。满城绣帘珠幌，暖响聒天丝竹。渐向晚，放芙蕖千顷，交辉华烛。

贤牧。棠阴静，康阜政成，褒诏来黄屋。玉笋光寒，紫荷香润，人道此装须趣。且出催花银漏，恣饮宝觥醽醁。向明岁，看传柑归去，腰横金粟。
代人上李龙图并廉使致语十首 其二
释德洪（宋代）

太平无象乐年丰，况值疆场久已空。宾主献酬成雅集，江山谈笑助清风。

良辰美景开金斝，缓带轻裘控角弓。鼙鼓急催齐指目，大侯的处中飞鸿。
读韩信传
朱诚泳（明代）

鸟尽弓藏事可忧，英雄无术为身谋。谁知逐鹿功成后，不及留侯与酂侯。
秪
韦处厚（唐代）

秋渚涵容碧，秋水刷眼青。排头烟树老，扑面水风腥。

上濑复下濑，长亭仍短亭。夜船明月好，客梦满流萤。
九三月丹
赵孟坚（宋代）

有花血嫣红，侈娭大於碗。
五出猩袍裂，万攒金钉满。
数日色弥猩，不畏风日暖。
山花越丹辈，马塍丰土产。
殊名几百种，并立色俱赧。
客言名之由，其说邻怪诞。
昔有樵弁山，绝顶路迷返。
见此物尤异，斲置归里闬。
九三橐驰流，厥艺工养豢。
惟以第行称，姓名微考按。
香泥密封箨，接度根暗换。
若古姚魏然，因从九三唤。
从兹入西浙，移根遍名苑。
家家尚此花，买价不论贯。
青油障晓日，朱槛护雕瓒。
微物因人成，感此一喟叹。
忆昔洛阳花，寿安红为冠。
要其所从出，亦自薪槱伴。
伊维花卉流，第以色媚眼。
青青三寸松，养或凌霄汉。
明堂须众木，未易一材办。
工师无遐遗，材满岩岸畔。
寿鞏守
刘季裴（宋代）

正月从来号履端，那堪生日遇天官。
万寻山岳才名重，千里江天德量宽。
菩萨像前开锦绣，老人星下爇旃檀。
区区祝颂无他意，愿见灵椿度岁寒。
看美人放纸鸢（五首）
杨宛（明代）

羡伊万里度晴虚，自叹身轻独不如。
若到天涯逢荡子，可能为报数行书。
刘主簿许饷苦笋未至 其二
周紫芝（宋代）

未敢烦君便指囷，且看分笋不论斤。此君自是盘中虎，空想斑斑箸下文。
谢兄编言仁求诗
方岳（宋代）

孟子言仁惟一字，曾子言仁惟一唯。
风霆霜露天何言，吾夫子言非得已。
六经在天如北斗，尚多不经圣人手。
杏花零落晓坛荒，各自蜂房开户牖。
屋下架屋楼上楼，不三万言渠不休。
夜寒一灯供掉头，泓颖何罪云烟愁。
阿连梦中春草碧，更向那边添一笔。
吾衰甚矣将奈何，欲共君谈口荆棘。
送用上人 其一
释行海（宋代）

秋风吹客客悽凉，君欲还乡我忆乡。山好真登秦望处，石桥偏拾禹馀粮。
南郊庆成口号二十首 其二十
周密（宋代）

太平寰海扇皇风，千载风云喜际逢。行见版图恢旧宇，泰山父老徯东封。
哭夫二首（时以夫征戎轻入被擒音信断绝作诗哭之）
裴羽仙（唐代）

风卷平沙日欲曛，狼烟遥认犬羊群。

李陵一战无归日，望断胡天哭塞云。

良人平昔逐蕃浑，力战轻行出塞门。

从此不归成万古，空留贱妾怨黄昏。
挽求志居士王料院二首 其二
徐元杰（宋代）

身忝蓬莱客，抠衣谒使臣。麈谈频款曲，樽酒屡殷勤。

政事钦前迹，诗书耸旧文。话言犹在耳，不忍哭公坟。
河桥晚思三首 其二
周紫芝（宋代）

雨后津桥饮断虹，暮林重噪一蝉风。月来烟陇挂玉玦，云向碧天成峭峰。
减字木兰花
范成大（宋代）

腊前三白。春到西园还见雪。红紫花迟。借作东风万玉枝。

归田计决。麦饭熟时应快活。身在高楼。心在山阴一叶舟。
天香岭
陈岩（宋代）

日边有诏起徵君，遥望长安隔万云。
一炷清香天在上，徵君只欲断知闻。
泛海
张可大（明代）

到处啼莺倚棹歌，客怀偏向布帆多。
黄云飞尽天如洗，鳌背山前万顷波。
云州秋望
屈大均（明代）

白草黄羊外，空闻觱篥哀。
遥寻苏武庙，不上李陵台。
风助群鹰击，云随万马来。
关前无数柳，一夜落龙堆。
送同年刘司谏通判西都
王禹偁（宋代）

元老留司卧雒阳，谏官通理辍鸳行。
仲宣旧佐红莲幕，裴度新开绿野堂。
几处古碑停马读，到时春笋约僧尝。
香山居士真容在，为我公余奠一觞。
偈颂六十八首
释法薰（宋代）

折脚铛子，大家知有。
左提右挈，劳烦众手。
山僧赢得百无忧，一向面南看北斗。
闻余元隆被命白衣校正逸书
张扩（宋代）

余郎风姿旧臞儒，酒钱不足诗有馀。江湖垂老漫居士，馆殿忽诏行秘书。

从来摸索识沈谢，安用科举轻严徐。须君更平脱靴气，步稳即到承明庐。
送刘散员同赋陈思王诗游人久不归（一作贺朝或贺朝清）
刘孝孙（唐代）

乡关渺天末，引领怅怀归。羁旅久淫滞，物色屡芳菲。

稍觉私意尽，行看蓬鬓衰。如何千里外，伫立沾裳衣。
正统己巳秋客中闻大驾北狩未还惊号赋此
韩雍（明代）

翠华北狩正侵彊，未报归期重感伤。百辟有谁能扈跸，一身无计可勤王。

龙沙碛里秋容惨，羌笛声中夜漏长。怅望何时遂迎复，西风吹泪洒苍苍。
绍兴祀太社太稷十七首
佚名（隋代）

国主太祀，地道聿神。
稷司百彀，利毓惟均。
練日新吉，粢盛飶芬。
神燕娭矣，福此下民。
题石勒问道图
钱选（宋代）

磊落为人天下奇，来参佛法始知机。
一言能悟圆通理，却笑刘聪事事非。
庄愈庐舍人斋中双盆梅歌次陆根堂编修韵
钱陈群（清代）

尊前玉色东风面，嫩晴天气华堂晏。主人爱梅有梅癖，邓尉山塘踏来遍。

人间国色无双姿，无双有双得两枝。我生不识邢与尹，神光旖旎今见之。

须臾裙屐联翩至，对此那能辞一醉。当歌忆昔发余思，竹炉山馆茶初试。

年时扈从今退翁，梅花应笑同非同。归来忍负梅花约，坐觉日月成虚空。

常怪此花遗《骚》仅存《雅》，逃名遂性全山野。纵令牙笙檀板为君容，终许破毡纸帐为君写。
冬夜有怀柯田山人四首
张元干（宋代）

雅欲赋招隐，何堪吊战场。
独看星错落，久立夜苍茫。
羽檄来东越，风烟隔下塘。
安闲随处有，冠盖莫相望。
为李世昌挽乃丈人三首 其三
陈繗（明代）

仙梦悠悠入羽丘，些歌声断楚云愁。伤心况有乘龙客，泪湿连编又写忧。
方万里史敬舆陈孝先龚圣予胡穆仲相继沦没令
仇远（元代）

诸老俱尘土，令予双泪流。
几年能再见，一气故应休。
江左衣冠尽，人间翰墨留。
空山茅屋底，野史属谁修。
琵琶仙 吊白舍人苏学士用秋岳琵琶亭志怀韵
龚鼎孳（清代）

绝代西家，风流容、二老柳堤花榭。管领公事湖山，芳晨并良夜。

开柘鼓、云裳雪面，似樊素、小蛮初嫁。鹊尾团香，螭头会食，高韵天假。

际升平、金紫神仙，两朝人凑合清狂社。冷眼江峰又饱，觑银戈红帕。

飞絮恨、青骢莫系，罗扇泪、哀松同泻。试呼公一片吟魂，夕阳之下。
创得斋得句
弘历（清代）

去年即鹿至山阴，诡石苍松悦可心。小筑书斋称创得，欣逢秋可此经临。

轩楹虽早胸中写，图画真从物外寻。记取拈毫最初句，从今有暇便来吟。
临安天庆陈道士濩武夷赠之
白玉蟾（宋代）

七闽多山水，两淮好风月。潇湘之烟云，巴广之雨雪。

收拾归武林，细与令师说。
赵逵明大社四月一日招游西湖十首
杨万里（宋代）

和靖先生坟巳荒，空余松竹故苍苍。
王孙自洗鸬鹚扚，满酌真珠酹一觞。
见子瞻粲字韵诗和答三人四返不困而愈崛奇辄
黄庭坚（宋代）

人生等尺捶，岂耐日取半。
谁能如秋虫，长夜向壁叹。
朝四与暮三，适为狙公玩。
臭腐暂神奇，暗噫即飘散。
我观万世中，独立无介伴。
小黠而大痴，夜气不及旦。
低首甘豢养，尻脽登俎案。
所以终日饮，醉眠朱碧乱。
无人明此心，忍垢待濯盥。
仰看东飞云，只使衣带缓。
先生古人学，百氏一以贯。
见义勇必为，少作衰俗懦。
忠言愿回天，不忍敩吞炭。
还从股肱郡，待诏图书馆。
投壶得赐金，侏儒余饱暖。
宁令东方公，但索长安粲。
偈颂六十首 其五十一
释昙华（宋代）

去年十一月，笑别下钟阜。今年九月中，行见朝天路。

去住既无心，动静非取与。平生安乐法，此意同谁语。

四明昔尝到，诸刹皆可数。山川气象雄，麟凤栖迟处。

今思昔日游，岁月二纪许。岂谓临晚景，侯伯重相顾。

开缄读来书，丁宁见毫楮。姑苏二千石，眼高照天宇。

我昔昧平生，今见开心腑。欣然乐与行，方鸣集众鼓。

先师未了底，今日应须去。
寻阳紫极宫感秋作
李白（唐代）

何处闻秋声，翛翛北窗竹。回薄万古心，揽之不盈掬。

静坐观众妙，浩然媚幽独。白云南山来，就我檐下宿。

懒从唐生决，羞访季主卜。四十九年非，一往不可复。

野情转萧洒，世道有翻覆。陶令归去来，田家酒应熟。
米友石病中折红梨花见遗索题二首 其二
何吾驺（明代）

君自看花不耐春，病怀犹为惜芳晨。樱桃肯被妖红笑，半醉翻阶恼杀人。
六月十八日忠孝乡保安醮事请予充首
程敏政（明代）

一片琅璈度曲新，社中香火会比邻。幡幢四绕星坛静，剑佩遥瞻帝座真。

初向玉清充弟子，会从金马作仙人。踰年病起惊仍健，福酒还看酌数巡。
登泰山简周行
祖无择（宋代）

日日尘中眼不开，暂登苍翠喜游陪。
莫辞辛苦经难险，大有人生不到来。
书绵蕝图后 其一
汪广洋（明代）

鼎沸才清席未温，肯将礼乐奏君门。后来牵合虚文者，未必无疑到叔孙。
梅花集句 其八十八
李龏（金朝）

疏疏枝上发阳和，月冷高台影在波。留客看花赋诗坐，不须此地有笙歌。
郊行同张宰
胡仲弓（宋代）

雨晴郊外共寻芳，细水交流注野塘。
花欲峦枝风不肯，柳才舞野日还藏。
转添老态难於健，看得閒时少似忙。
拟访一僧共茶话，禅房扃锁出游方。
为杨子常题文水画吴中山水 其三 半塘寺
王彦泓（明代）

殿夹深林几岫青，门临流水两桥横。何时杖策寻明月，来听莲花塔下经。
咏古 其二
虞俦（宋代）

杜曲诗翁霜鬓须，谁怜三十载骑驴。五陵车马输年少，枉读平生万卷书。
南歌子 其一 独坐蔗庵
辛弃疾（宋代）

玄入参同契，禅依不二门。静看斜日隙中尘。始觉人间、何处不纷纷。

病笑春先老，闲怜懒是真。百般啼鸟苦撩人。除却提壶、此外不堪闻。
和周平洲韵
萧立之（宋代）

此日旧无灵运屐，参差今有盖头茅。自怜后死罹兵革，枉有闲头上鬓毛。

泪尽不堪怀故国，诗来端喜得同袍。梅花夹雪无饶景，惜许吟情与病遭。
致政朝奉亲家丁公
葛胜仲（宋代）

贯籍明光殿，颐神通德门。庆源来化鹤，高隐谢惊猿。

冕绂承前范，箕裘付后昆。论婚情义重，祖载独伤魂。
南歌子 其四
陈师道（宋代）

银潢清浅填乌鹊。画檐急雨长河落。初月未成圆。明星惜此筵。
愁来无断绝。岁岁年年别。不用泪红滋。年年岁岁期。
湖口守风作 其十五
屈大均（明代）

求鱼飞复下，谁道鹭鹚閒。芳草虽无地，浮云亦有山。

风波消壮志，岁月长愁颜。收拾浮生事，天容更掩关。
寄仲山
许景衡（宋代）

城郭长时厌还往，却来郊外饱经过。故人一别已多日，春色三分今几何。

山鸟无端劝沽酒，林莺取次亦能歌。花边欲作当年醉，望断东风十里坡。
题美人
于鹄（唐代）

秦女窥人不解羞，攀花趁蝶出墙头。

胸前空带宜男草，嫁得萧郎爱远游。
早起
施枢（宋代）

早起看花露，西风把鬓欺。
心清多在道，梦好亦成诗。
过但思求已，生无事皱眉。
功名缘底事，到手却如迟。
留题石门
俞宪（明代）

地脉逢溪断，双门据险开。朝昏常不掩，疑有玉人来。
题信州赵昌甫林居
徐照（宋代）

谱接江西派，声名过浙间。弃官从早岁，买屋向深山。

文集通僧借，渔舟载鹤还。待予归旧里，又得到柴关。
蜡梅十五绝和陈天予韵
唐仲友（宋代）

为爱凌晨细细开，谁人伴我独徘徊。
朝阳满树无尘滓，寒雀惊窥欲下来。
减字木兰花
向滈（宋代）

多情被恼。枉了东君无限巧。真个愁人。一片轻飞减却春。阑干凭暖。目断彩云肠也断。两岸青山。隐隐孤舟浪接天。
八月十四夜对月
于石（宋代）

好风从西来，浮云忽中披。
片月耿层空，清气入诗脾。
皎皎万里光，谁言一分亏。
亏者盈之渐，乘除迭相推。
既圆终复缺，何如未圆时。
过满易招损，极盛必有衰。
人事无不然，一笑姑置之。
愿我尊有酒，何喜亦何悲，
颓然就一醉，月落吾不知。
陪斌笠耕观察破山寺用常少府韵
钱泳（清代）

步屧青山郭，寻幽秪树林。云封樵径滑，花雨石幢深。

觅句通禅悦，焚香证道心。使君同少府，千载有知音。
送崔融
杜审言（唐代）

君王行出将，书记远从征。
祖帐连河阙，军麾动洛城。
旌旃朝朔气，笳吹夜边声。
坐觉烟尘扫，秋风古北平。
偈五首
释道行（宋代）

黄梅雨，麦秋寒。
恁麽会，太无端。
时节因缘佛性义，大都须是髑髅乾。
宝环
成鹫（清代）

从来吾道有循环，留与儿孙著眼看。觌面相呈衣线事，当中圆月照心寒。
偶书
徐夤（唐代）

巧者多为拙者资，良筹第一在乘时。市门逐利终身饱，

谷口躬耕尽日饥。琼玖鬻来燕石贵，蓬蒿芳处楚兰衰。

高皇冷笑重瞳客，盖世拔山何所为。
河中城南姚家浴后题赠主人
吕温（唐代）

新浴振轻衣，满堂寒月色。主人有美酒，况是曾相识。
冬日斋中即事六首 其二
陆游（宋代）

一帚常在傍，有暇即扫地。既省课童奴，亦以平血气。

按摩与导引，虽善亦多事。不如扫地法，延年直差易。
热
张昱（元代）

南州大暑何可当，雪冰不解三伏凉。夜深明月在天上，白露满湖荷叶香。
闻今上驻跸端州恭纪 其一 原作
李云龙（明代）

铜柱珠崖日月光，弯弓东望尽扶桑。风云本不遗屠钓，天地何扶外犬羊。

失在东隅非汉过，至于南海是周疆。两都父老还跂望，愿得威加归故乡。
游武夷山
陆游（宋代）

少读封禅书，始知武夷君；晚乃游斯山，秀杰非昔闻。
三十六奇游，秋晴无纤云。
空岩鸡晨号，峭壁丹夜暾。
巢居寄千仞，鸿荒想羲轩，风雨蜕玉骨，难以俗意论。
丹梯不容蹑，修蔓亦畏扪，泝滩进小艇，媿惊白鹭群。
学道虽恨晚，养气敢不勤！宦游非本志，寄谢鹤与猿。
送刘御史子深之南京
曹义（明代）

蓟门官树带烟微，载酒临岐巳夕晖。奏最才朝金阙下，承恩又向石城归。

尘清紫陌嘶骢马，花落红亭点绣衣。关路遥知明到处，豺狼从此迹应稀。
感事
欧阳修（宋代）

故园三径久成荒，贤路胡为此坐妨。
病骨瘦便花蕊暖，烦心渴喜凤团香。
号弓但洒孤臣血，忧国空余两鬓霜。
何日君恩悯衰朽，许从初服返耕桑。
进和御制南郊礼成喜雪诗
王安中（宋代）

竣事觚坛万玉趋，缤纷密雪告休符。云随太极飞晨盖，天在浮休大宝珠。

喜色生春临魏阙，恩书掣电过幽都。愿将上帝居歆意，写作宣和吉礼图。
灯夕时在泗上五首 其一
朱松（宋代）

灯花作意照归人，短棹扁舟寂寞滨。帝力如春苏万物，遥知太一不威神。
用赵倅韵二首 其一
释元肇（宋代）

江山陈迹六朝遗，寂历寒花野水湄。犹有石头城畔月，夜深还照昔人诗。
喜雨口号呈陈守伯固十二首
陈造（宋代）

邦人苦旱日呻呼，公比邦人更瘠臞。
贺雨归来人竞问，邦君今日解颜无。
秋日愁居答孔主簿诗
王僧孺（南北朝）

首秋云物善，昼暑旦犹清。日华随水泛，树影逐风轻。

依帘野马合，当户昔耶生。物我一无际，人鸟不相惊。

傥过北山北，聊访法高卿。
杭州见怀 其二
百保（唐代）

西风渐紧雨迷离，把酒蓬窗忆旧知。枫叶半江添画本，梅花千旧动乡思。

寄君南国灯前信，写我西湖陌上诗。客里加餐应共慰，鬓边白发已添丝。
和李子仪韵四首
吴芾（宋代）

夜向茅茨宿，晨兴矫首看。
远山俱有雪，小店更多寒。
客路虽云恶，儿曹幸已安。
不妨频小憩，时引一杯乾。
童丱须知 长幼篇
史浩（宋代）

父母有男女，兄良必弟悌。天性所禀赋，初不烦法制。

如何中道间，阋墙成背戾。盖由结婚姻，异姓以女妻。

妻不娴教训，夫不恤苗裔。怨隙由爱惜，纷争为财计。

浸润日已久，同恶遂相济。昆季若仇敌，长幼绝交际。

孤然离索身，何以异狗彘。当思父母心，喜得贤子继。

为彼慵懦儿，清阴均映蔽。如何我自贤，了不念同蒂。

宜罄友于情，金兰彰夙契。推心更及远，落地皆鲁卫。

祥览何人哉，高风驰万世。俚言虽不文，将以助棠棣。
水龙吟（荣南作）
陆游（宋代）

樽前花底寻春处，堪叹心情全减。一身萍寄，酒徒云散，佳人天远。那更今年，瘴烟蛮雨，夜郎江畔。漫倚楼横笛，临窗看镜，时挥涕、惊流转。

花落月明庭院。悄无言、魂消肠断。凭肩携手，当时曾效，画梁栖燕。见说新来，网萦尘暗，舞衫歌扇。料也羞憔悴，慵行芳径，怕啼莺见。
洞霄宫
苏轼（宋代）

上帝高居愍世顽，故留琼馆在凡间。
青山九锁不易到，作者七人相对闲。
（《论语》云作者七人矣，今监宫凡七人。
）庭下流泉翠蛟舞，洞中飞鼠白鸦翻。
长松怪石宜霜鬓，不用金丹苦驻颜。
丁卯元日十首
刘克庄（宋代）

昔日寒檠曾万卷，暮年晓镜有千丝。
人言晚节高初节，自喜新诗胜旧诗。
志怪
陈古遇（宋代）

沉沉万仞渊，下有骊龙珠。
佩之寿松乔，售之富侔都。
贪夫临渊羡，重利轻微躯。
百金不龟药，千金水犀珠。
丹砂与翠羽，陆产海所无。
赍装涛浪中，巨阙光炯如。
粲粲两青童，骈肩问所须。
再拜上珠翠，敢问龙起居。
青童粲玉齿，云龙卧玄虚。
为君穷珠山，鞭云取长驱。
云急风更恶，苍梧来时徐。
丹药两须失，哀哉饱鲸鱼。
谢郑守王密学惠酒
邵雍（宋代）

堂堂大府来新酒，密密小园开好花。
此日饮之红树下，还惊不称野人家。
和李公择赴历下道中杂咏十二首 梁山泊
苏辙（宋代）

近通沂泗麻盐熟，远控江淮粳稻秋。粗免尘泥污车脚，莫嫌菱蔓绕船头。

谋夫欲就桑田变，客意终便画舫游。愁思锦江千万里，渔蓑空向梦中求。
上清词
张继（唐代）

紫阳宫女捧丹砂，王母令过汉帝家。

春风不肯停仙驭，却向蓬莱看杏花。
南天竺三生石
诸锦（清代）

疏竹雨添翠，远峰秋更青。来寻石门涧，未识香材亭。

白日午不到，清斋人独醒。葛洪有丹井，乞取问修龄。
四明山中十绝·茶焙
戴表元（宋代）

山深不见焙茶人，霜日清妍树树春。
最有风情是岩水，味甘如乳色如银。
送廖用中侍郎知漳州
李光（宋代）

羡君忠孝两无亏，出处雍容自造微。供帐都门疏受去，怀章郡邸买臣归。

君恩已荷全家饱，治绩行看百姓肥。回首文昌旧游地，相从渐觉故人稀。
谅闇闻笛
彭汝砺（宋代）

夜闻孤笛城头上，少年侧听成惆怅。明月纷纷送忧咽，清风点点来悽怆。

鼎湖梦短飞不到，苍梧望断目几耗。此身犬马贱徒劳，君德岳山崇未报。
十月六日与客游金山乾明宣塔戒坛弥勒舍利广教七山寺三首 其二
刘摰（宋代）

排门金碧七禅关，松阁相望石径连。不为勤求善知识，可能一日遍诸天。
缘识
宋太宗（宋代）

知静求难静，忙心不可闲。
艳阳天地热，思暮日衔山。
与薛昭合婚诗
张云容（唐代）

脸花不绽几含幽，今夕阳春独换秋。

我守孤灯无白日，寒云陇换更添愁。

幽谷啼莺整羽翰，犀沈玉冷自长叹。

月华不向扃泉户，露滴松枝一夜寒。

韶光不见分成尘，曾饵金丹忽有神。

不意薛生携旧律，独开幽谷一枝春。

误入宫垣漏网人，月华静洗玉阶尘。

自疑飞到蓬莱顶，琼艳三枝半夜春。
读杜牧之诗
胡仲弓（宋代）

风流不减晋诸贤，涌出胸中万斛泉。
吟到秦淮商女司，令人忆杀杜樊川。
怀焦山圜禅师赠赵居士
周孚（宋代）

钟山一马驹，蹀躞九轨路。才高难为兄，质妙不愧父。

顷尝造其室，握手宛如故。孤灯留我语，碧眼照窗户。

寒珠湛尘源，朝日破昏雾。相期白莲社，此意何可负。

当时座间客，子亦同此趣。匆匆不再见，忽复岁云莫。

冲风战夜窗，山气想凝冱。扁舟欲问讯，恐触蛟鳄怒。

吾侪晚闻道，岁月忍虚度。声名身外鸩，文采性中蠹。

当求一转语，共證十载误。春江两涘平，偕子稽首去。
闻味云家兄简任长芦运使寄呈七律二首 其一
杨浣芬（清代）

荆树分枝已十年，欣闻旌节又高骞。家声自古推清白，治行当年重蓟燕。

名宦勋华能继武，中朝物望久称贤。芦纲端赖长才理，两世循良万口传。
入山有感仲山师隐居
孙继皋（明代）

夫子传经日，何人不及门。云从绛帐隔，空此青山尊。

源正河汾广，春深桃李繁。谁寻各言志，感遇共酬恩。
夜泛麻湖
郭祥正（宋代）

片片冰消后，盈盈月落初。舟轻风势急，水阔雁鸣疏。

生事长飘泊，愁怀自卷舒。还凭过江梦，一为省吾庐。
东池诗
苏为（宋代）

谢塘疏凿时，沧洲聊可拟。
高有智者情，淡如君子旨。
秋光夜初永，渔唱幽宜起。
白鹭闲不惊，圆荷翠相倚。
宛然江上色，孰为嚣尘里。
待月泛潺湲，观鱼戏清泚。
楼阴仰窗岫，阁影明霞绮。
顶想及瓜时，恋恋庆无已。
挽何内翰二首
吴芾（宋代）

场屋声名四海知，十年平步上丹声。
伏蒲议论高千古，视草文丹妙一时。
雅望自应登辅弼，壮图仍欲济艰危。
谁知竟负经纶志，空使人怀殄瘁悲。
游鹊山院
陈师道（宋代）

积石横成岭，行杨密映门。
人声隐林杪，僧舍遶云根。
顿摄尘缘尽，方知象教尊。
只应羊叔子，名字与山存。
击壤歌言民乐有贤令尹而美之也二首 其一
董纪（明代）

姑缉麻，妇纺花，丁男在田女在家。吏卒不下乡，官无横科差。

老翁弄儿孙，逐影向壁拿。东邻酒，西邻茶，从朝至暮笑呀呀。

布谷昨夜鸣，村村补桑麻。不违农作时，今年落秧早。

爱民如子县令心，无事扰民如此好。
铅山道中
李纲（宋代）

行李踰江峤，风烟接武夷。地灵嘉木秀，天阔暝云垂。

泉石日相乐，雪霜寒自迟。寄声山下士，扫壁待题诗。
登郡寄京师诸季、淮南子弟
韦应物（唐代）

始罢永阳守，复卧浔阳楼。悬槛飘寒雨，危堞侵江流。

迨兹闻雁夜，重忆别离秋。徒有盈樽酒，镇此百端忧。
尘外亭
苏轼（宋代）

楚山澹无姿，赣水清可厉。散策尘外游，麾手谢此世。

山高惜人力，十步辄一憩。却立浮云端，俯视万井丽。

幽人宴坐处，龙虎为斩薙。马驹独何疑，岂堕山鬼计。

夜垣非助我，谬敬欲其逝。戏留一转语，千载起攘袂。
元符祀感生帝五首
佚名（隋代）

俯临下土，回复上天。
触类而长，荷福无边。
春社从李昉乞酒
李涛1（唐代）

社公今日没心情，为乞治聋酒一瓶。

恼乱玉堂将欲遍，依稀巡到第三厅。
知府黄寺簿生日
释绍嵩（宋代）

春来何事谪蓬瀛，自是山河应数生。
尚父年龄子仪考，请君从此振朝缨。
剡源山房
释文珦（宋代）

茅屋小于船，寒宵此会偏。苦吟因静得，幽思与閒便。

断壁栖云气，虚窗闭篆烟。帖残重补画，琴老不胜弦。

画轴尘为古，茶炉火自然。细泉胶苋腹，冻鹤堕松巅。

石鼓鸣如磬，瓷瓶色类铅。雪明灯焰减，风远漏声传。

鼠黠窥人走，僮顽背客眠。骨清神欲脱，兴逸语犹颠。

野性终应在，浮名岂足缠。欲从支遁隐，未有买山钱。
再和彦常侍郎
彭汝砺（宋代）

天上九重开禁闼，云间千步见修廊。仙源水近漂花急，化国人闲爱日长。

较艺过旬窥锦绣，赋诗终日听韶章。时沾好赐终何报，自许馀忠老未忘。
惜花
张佖（宋代）

蝶散鸾啼尚数枝，日斜风定更离披。
看多记得伤心事，金谷楼前委地时。
闭门
陈杰（宋代）

闭门风雨九十日，生物趋新曾未休。
适见桃枝暗明月，渐闻柳絮逐江流。
谢久轩蔡先生惠墨九首
姚勉（宋代）

轩冕傥来物，岂足羁圣贤。
素王万世功，杏坛诲三千。
平世膺戎狄，事功止当年。
六经发蒙蔀，今古日在天。
送赵湜游边
刘挚（宋代）

风霜日夜肃，关寒塞草白。之子倦蓬蒿，结束远行役。

尺剑有壮怀，短褐无寒色。礼台多黄金，义橐富白璧。

河山数千里，赵魏缭遗迹。大事今在边，为我尽览历。

威怀用表饵，是非入奇策。岂如荥阳秀，出以屡空迫。
和叶甥少蕴内翰重开西湖见寄二首
晃冲之（宋代）

使君重凿西湖罢，也复封诗寄我来。
洲上新题花岛处，苑中旧体柏梁台。
风烟直觉钟山近，鱼鸟浑疑涧水开。
挥翰玉堂还有日，行春停骑且留杯。
在儋耳书
苏轼（宋代）

吾始至南海，环视天水无际，凄然伤之曰：”何时得出此岛耶？“已而思之：天地在积水之中，九州在大瀛海中，中国在少海中，有生孰不在岛者？覆盆水于地，芥浮于水，蚁附于芥，茫然不知所济。少焉水涸，蚁即径去；见其类，出涕曰：”几不复与子相见。“岂知俯仰之间，有方轨八达之路乎？念此可以一笑。

戊寅九月十二日，与客饮薄酒小醉，信笔书此纸。
萤火
谢薖（宋代）

日出知何许，宵行有底忙。自疑缘寸草，不敢近扶桑。

琐碎岂堪数，神奇安得长。微风迹未扫，更待九秋霜。
初夏乐丛开公以诗见招屡期不果依韵酬简
叶封（清代）

落花随涧泻红泉，浓树和云覆绿烟。玉版可参惟一味，粒松能种合孤妍。

将偷闲日因过院，见买清风不用钱。惆怅幽期频自失，胜情空忆古人贤。
秋色
曹勋（宋代）

空烟翔水裔，海月飞冰轮。
大旆连天山，羽校罗秋旻。
霜辉明缟练，彩错光鳞鳞。
一扫龙庭空，海宇无纤尘。
同张李二同知及诸学官游石龙潭以韩公炭谷湫诗为韵分赋得捧字
汪炎昶（宋代）

鬼斧淬霜劂嵚洞，石璺津□□清湩。一潭绀影浸秋寒，云染龙腥罥枝重。

镌瑶□□四巑岏，雄压坤维妥以巩。人言曾见华阳儿，突□□濛珠尚捧。

云璈丁当杂梵呗，悯涸忧枯乞灵宠。虚无怪电摇青光，谷搅崖搜雷雨□。

地储精英固如是，岂必盘涡龙所拥。石藓镀绿攲风磴，局步下窥毛发疏。

蟠鳞潜角见无由，鱼弄戏腮微浪涌。
和晏相公湖上十月九日三首 其三
韩维（宋代）

秋花含练犹强发，映水依林黄复丹。已觉微阳在波底，浴凫沈鹭不知寒。
唐大飨拜洛乐章。咸和
武则天（唐代）

坎泽祠容备举，坤坛祭典爰申。灵眷遥行秘躅，

嘉贶荐委殊珍。灵礼恭禋载展，翘襟邈志逾殷。

方期交际悬应，（下一句逸）
好事近
蔡伸（宋代）

十幅健帆风，天意巧催行客。极目五湖云浪，泛满空秋色。

玉人应怪误佳期，凝恨正脉脉。锦鳞为传尺素，报兰舟消息。
判府大帅督参宝谟户部先生持漕来长沙继升师
陈元晋（宋代）

佩璐骑麟返帝旁，屐痕所尚芬芳。
泉行地脉家家井，月到天心芳芳光。
模范百年垂藻泮，蒸尝千古奉桐乡。
教忠况有无穷泽，衮衮湘流一派长。